Kumbukizi ya Kimataifa ya Maangamizi ya Wayahudi ni siku maalumu ya kufanya kumbukumbu ya kimataifa inayoadhimishwa kila mwaka mnamo 27 Januari ambayo ni tarehe ambapo Kambi ya Mauti ya Auschwitz ilikombolewa na Jeshi Jekundu la Urusi kwenye mwaka 1945. Maadhimisho hayo yanalenga kutunza kumbukumbu ya Wayahudi milioni sita hivi na mamilioni ya wahanga wengine ambao waliangamizwa katika mauaji ya Holocaust yaliyotekelezwa na serikali ya Ujerumani kati ya miaka 1933 na 1945. Siku hiyo iliteuliwa kwa azimio la Mkutano Mkuu wa Umoja wa Mataifa 60/7 mnamo 1 Novemba 2005. Azimio hilo linasema haswa: "Kuthibitisha kwamba mauaji ya halaiki, ambayo yalisababisha kifo cha theluthi moja ya watu wa Kiyahudi pamoja na idadi kubwa ya watu wengine, itakuwa milele onyo kwa watu wote juu ya hatari za chuki, ubaguzi, ubaguzi wa rangi na ubaguzi". Azimio 60/7 lilikuja baada ya kikao maalum kilichofanyika mnamo 24 Januari 2005 kuadhimisha miaka 60 ya ukombozi wa makambi ya KZ na kumalizika kwa Holocaust. Nchi nyingi zimeanzisha siku zao za kumbukumbu za mauaji ya halaiki. Mara nyingi zinaadhimishwa kwenye tarehe 27 Januari, lakini nchi kadhaa, kwa mfano Israeli, zimechagua tarehe tofauti.